CELEX: C2005/093/58
Language: et
Date: 2005-04-16 00:00:00
Title: Kohtuasi T-496/04: NORTRAIL Transport GmbH 23. detsembri 2004. aasta hagi Euroopa Ühenduste Komisjoni vastu

16.4.2005   
            
            
               ET
            
            
               Euroopa Liidu Teataja
            
            
               C 93/29
            
         NORTRAIL Transport GmbH 23. detsembri 2004. aasta hagi Euroopa Ühenduste Komisjoni vastu
   (Kohtuasi T-496/04)
   (2005/C 93/58)
   Kohtumenetluse keel: saksa
   NORTRAIL Transport GmbH, asukoht Kiel (Saksamaa), esitas 23. detsembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on advokaat J. Krause.
   Hageja palub esimese astme kohtul:
   
               —
            
            
               tühistada komisjoni 1. oktoobri 2004. aasta otsus nr REM 15/02 NORTRAIL Transport GmbH taotluse kohta, millega taotleti määruse (EMÜ) nr 2913/92, millega kehtestatakse ühenduse tolliseadustik, artikli 239 alusel imporditollimaksu tagasimaksmist;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Hageja importis Norrast alates 1995. aasta juulist, pidevalt kaubasaadetisi erinevate kalandustoodetega. Alates 1. septembrist 1995 taotles hageja määruse (EÜ) nr 3061/95 (1) kohaselt avatud tariifikvootide alusel kauba tollimaksuvaba lubamist vabasse ringlusse. Pädev tolliasutus leidis, et hageja poolt taotletud tollimaksu nullmäära ei saanud kohaldada teatud arvu impordisaadetiste puhul ja tuli kohaldada tavalist tollimaksumäära. Sel alusel nõudis pädev tolliasutus hagejalt imporditollimaksu tasumist asjaomase vabasse ringlusse suunatud kauba eest. Hageja tasus ühe osa imporditollimaksust.
   Hageja väidab, et esinevad erakordsed asjaolud määruse (EMÜ) nr 2913/92 (2) artikli 239 mõttes, mis annavad hagejale õiguse nõuda imporditollimaksu tagasimaksmist ja vähendamist.
   Muuhulgas tugineb hageja sellele, et ühenduse õigusakt on vastu võetud tagasiulatuva jõuga. Saksa Liitvabariigi rahandusministeerium teavitas 31. augustil 1995 saksa tolliasutusi, et alates 1. septembrist 1995 avatakse tariifikvoodid. 4. oktoobril 1995 teatati siiski saksa tolliasutustele, et need tariifikvoodid olevat avatud juba alates 1. juulist 1995 tagasiulatuvalt. Ajavahemikus alates 1. septembrist 1995, kui hageja taotles luba suunata asjaomane kaup tollimaksuvabalt vabasse ringlusse, olid mõned tariifikvoodid juba ammendatud, ning olid seda tagasiulatuva jõuga avamise tõttu alates 1. juulist 1995 osaliselt ka juba enne 1. septembrit 1995.
   Hageja väidab veel, et õigusakt on välja antud puudulikul ja eksitaval kujul ning ühenduse õigusakti avaldamise aja ja selles sätestatud tagasiulatuva jõuga tariifikvoodi avanemishetke vaheline vastuolu on eksitav. See võimaldab liikmesriikide tolliasutustel tõlgendada avanemise algust erinevalt ja on seetõttu vastuolus mittediskrimineerimise põhimõttega.
   
      (1)  Nõukogu 22. detsembri 1995. aasta määrus (EÜ) nr 3061/95, millega muudetakse määrust (EÜ) nr 992/95, millega avatakse teatavate Norrast pärit põllumajandus- ja kalandustoodete ühenduse tariifikvoodid ja sätestatakse nende haldamine (EÜT L 327, lk 1).
   
      (2)  Nõukogu 12. oktoobri 1992. aasta määrus (EMÜ) nr 2913/92, millega kehtestatakse ühenduse tolliseadustik (EÜT L 302, lk 1).